[{"text_idx": "#000001", "text": "De temp\u2019 al tempo en Esperanto aperas kolektoj de selektitaj (do supozeble, la plej bonaj) noveloj, el la tuta literaturo au\u0306 el aparta g\u0302enro au\u0306 regiono. Menciindas 33 rakontoj (1964), Trezoro (1989), Sferoj (sciencfikcio, pluraj volumoj), Tempo fug\u0302as (1995, el \u201cMonato\u201d), Vivo kaj morto de Wiederboren (1998, humuraj\u0302oj), El ombro (2008) k.a."}, {"text_idx": "#000002", "text": "En 2001 aperis Mondoj, el noveloj senditaj de au\u0306toroj mem el la tuta mondo kaj poste selektitaj. Promesita dua volumo de Mondoj ne aperis, kaj nun lau\u0306 pli-malpli sama metodo kolektig\u0302is la novelaro Vizag\u0302oj. La laboron faris kvin redaktantoj el diversaj landoj. Kutime tiakaze redaktoroj agas 2\u20133-ope, do neeviteble rememorig\u0302as rusa proverbo pri sep vartistinoj kaj nezorgata infano... sed tion dume flanken.\nLa au\u0306toroj estas plejparte konataj, kelkaj estas plurfojaj lau\u0306reatoj de la Belartaj Konkursoj de UEA, sed estas ankau\u0306 tute novaj nomoj. Por la libro estis elektitaj 29 el 79 proponitaj kontribuaj\u0302oj. La subtitolo \u201cNovelaro 2000\u20132009\u201d ne superfluas: la noveloj respegulas au\u0306 la nunan vivon, au\u0306 nunan literaturan modon. Kelkaj tamen estas \u201dekstertempaj\u201d."}, {"text_idx": "#000004", "text": "La enkonduka eseo de Sten Johansson La Esperanta novelarto dum 120 jaroj estas vere valora, kun multaj gravaj informoj."}, {"text_idx": "#000008", "text": "Du mikronoveloj de Istva\u0301n Nemere fakte temas pri nenio. Kompare kun tio, Sep rakontetoj de Jorge Camacho per nur po kelkaj linioj (foje \u2014 malpli ol tri!) igas leganton multe mediti..."}, {"text_idx": "#000013", "text": "La inico de Ulrich Becker temas pri la unua seksa (geja) sperto de 18-jara knabo. La nuna modo postulas agnoski, ke tio estus \u201cnormala\u201d kaj bona \u2014 sed ni vidas, ke nura kaprico de ric\u0302a usonano (ja ric\u0302aj usonanoj certas, ke la tuta mondo devas obei ilin!) neripareble perturbis la tutan vivon de la knabo, kaj lia futuro ig\u0302is tre duba. Kiom pli felic\u0302a li estus sen tia \u201cinico\u201d..."}, {"text_idx": "#000014", "text": "Mao Zifu en Unu monato simple kaj sincere rakontas pri sia vivo. Por ni sanuloj malfacilas trasenti la suferojn de handikapulo, ne povanta movig\u0302i \u2014 kaj aliflanke, lian g\u0302ojon pro veno de printempo, kaj lian ligitecon kun la tuta mondo dank\u2019 al Esperanto. Estas enmetita longa peco el artikolo pri li, supozeble aperinta en iu gazeto \u2014 temas c\u0302efe pri ebleco de geedzig\u0302o de handikapuloj. Mao meditas pri amo kaj (ne)ebla edzig\u0302o: \u201cOl certe imageblan rezulton fiaskan mi preferas nekomencon\u201d..."}, {"text_idx": "#000021", "text": "Vivogumo de Geraldo Mattos \u2014 simpla skizeto pri vivo de brazilaj malric\u0302uloj."}, {"text_idx": "#000023", "text": "Raita Pyha\u0308la\u0308 en Post unu vivo kune iel dau\u0306rigas la temon de Karpunina \u2014 pri zorgopleno de geedza vivo kaj ties celo. Ankau\u0306 c\u0302i tie virino opiniis sin malfelic\u0302a kaj revis divorci, kiam la infanoj plenag\u0302ig\u0302os, sed..."}, {"text_idx": "#000026", "text": "Geedza ringo de Paulo Se\u0301rgio Viana rakontas pri internaj suferoj de virino, perdinta la ringon post multaj jaroj da geedza vivo."}, {"text_idx": "#000038", "text": "Do \u2014 ne tute kohera kolekto, kun vasta temaro kaj diversaj niveloj kaj stiloj. Tamen vere atentinda kaj liveranta adekvatan resumon de la Esperanto-literaturo 2000\u20132009."}, {"text_idx": "#000040", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000041", "text": "Demonstraj versioj de \u201cLa Ondo\u201d"}]